দেশে ফেরার জন্য বিএসএফ-এর কাছে আত্মসমর্পণ বাংলাদেশিদের!

বসিরহাট : ভারতে ভোটার তালিকার নিবিড় সংশোধন বা এসআইআর (SIR) প্রক্রিয়া শুরু পর থেকে নিজেদের দেশে ফিরতে চাইছেন বাংলাদেশিরা (Bangladeshi)। সেই কারণে সীমান্তে দেখা যাচ্ছে বাংলাদেশিদের ভিড়। জানা গিয়েছে, সম্প্রতি বেশ কয়েকজন বাংলাদেশি নিজেদের দেশের ফেরার জন্য বিএসএফ-এর কাছে আত্মসমর্পণ করেছেন।

জানা গিয়েছে, গত বৃহস্পতিবার উত্তর ২৪ পরগনার (North 24 Parganas) বসিরহাট (Basirhat) মহকুমার স্বরূপনগর থানার হাকিমপুর চেক পোস্টে ভিড় জমিয়েছিলেন বাংলাদেশিরা। তাঁদের সংখ্যা ছিল ২৩। তাঁরা বাংলাদেশে ফেরার জন্য বিএসএফ-এর কাছে আত্মসমর্পন করেছেন বলে খবর। তবে, তবে তাঁরা আদৌ ঘরে ফিরতে পারবেন কি না তা নিয়ে প্রশ্ন উঠছে। এদিকে আইনি জটিলতার কারণে দ্বন্দ্বে পড়েছে সীমান্ত রক্ষীরাও।

আরও খবর : বঙ্গে বাদ পড়ছেন কত ভোটার? ইঙ্গিত দিল কমিশন

প্রসঙ্গত, বিহারে এসআইআর সম্পন্ন হওয়ার পর, গত ৪ নভেম্বর থেকে এই প্রক্রিয়া শুরু হয়েছিল পশ্চিমবঙ্গ (West Bengal) সহ বেশ কিছু রাজ্যে। তা শেষ হয়েছে গত ১১ ডিসেম্বর। কিন্তু এই প্রক্রিয়া শুরু হতেই বহু অনুপ্রবেশকারী নিজেদের দেশে ফিরতে শুরু করেছিলেন। সেই কারণে সীমান্তে গিয়ে ভিড় জমাচ্ছিলেন তাঁরা। এবার সেরকমই অবস্থা দেখা গেল উত্তর ২৪ পরগনার বসিরহাট মহকুমার স্বরূপনগর থানার হাকিমপুর চেকপোস্টেও। তবে তারা দেশে ফিরে যেতে পারবেন? না আটকে পড়বেন আইনের বেড়াজালে? তা নিয়ে প্রশ্ন উঠছে।

এর মধ্যেই নির্বাচন কমিশন সূত্রে খবর, আগামী ১৬ ডিসেম্বর যে খসড়া তালিকা প্রকাশিত হবে তাতে বাদ পড়তে পারেন ৫৮ লক্ষের বেশি মানুষ। অন্যদিকে পশ্চিমবঙ্গে (West Bengal) এমন ৩০ লক্ষ ভোটার রয়েছে যাঁদের নিজেদের নাম বা আত্মীয়ের নাম নেই ২০০২ সালের ভোটার তালিকায়। তাঁদেরকে শুনানিতে কমিশন ডাকতে পারে।